*****

ΚΑΝΟΝΙΣΜΟΣ (ΕΟΚ) αριθ. 2159/81 ΤΗΣ ΕΠΙΤΡΟΠΗΣ

της 29ης Ιουλίου 1981

περί λεπτομερειών εφαρμογής του κανονισμού (ΕΟΚ) αριθ. 37/81 του Συμβουλίου περί καθορισμού ορισμένων εθνικών ενισχύσεων τις οποίες η Ελλάς επιτρέπεται να διατηρήσει μεταβατικά στον τομέα της γεωργίας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

την πράξη προσχωρήσεως της Ελλάδος,

τον κανονισμό (ΕΟΚ) αριθ. 37/81 του Συμβουλίου της 1ης Ιανουαρίου 1981 περί καθορισμού ορισμένων εθνικών ενισχύσεων τις οποίες η Ελλάς επιτρέπεται να διατηρήσει μεταβατικά στον τομέα της γεωργίας (1), και ιδίως το άρθρο 4,

Εκτιμώντας:

ότι ο κανονισμός (ΕΟΚ) αριθ. 37/81 καθιέρωσε καθεστώς για τις ενισχύσεις που δεν προβλέπονται από την κοινοτική νομοθεσία περί κοινών οργανώσεων των γεωργικών αγορών τις οποίες η Ελλάς επιτρέπεται να διατηρήσει μεταβατικά· ότι πρέπει να θεσπιστούν ορισμένες λεπτομέρειες εφαρμογής του καθεστώτος αυτού·

ότι, κατ' αρχήν, εναπόκειται στην Ελλάδα να επιλέξει για καθεμία από τις ενισχύσεις αυτές το καταλληλότερο σύστημα χορηγήσεως και ελέγχου· ότι, για το σκοπό αυτό, η Ελλάς πρέπει να ανακοινώσει στην Επιτροπή τα μέτρα που λαμβάνονται σχετικά με το θέμα αυτό· ότι, εν τούτοις, για ορισμένες ειδικές περιπτώσεις είναι αναγκαίο να θεσπιστούν, σε κοινοτικό πλαίσιο, λεπτομερέστεροι κανόνες·

ότι είναι σκόπιμο να περιοριστεί το πεδίο εφαρμογής των διατάξεων του κανονισμού (ΕΟΚ) αριθ. 37/81, που αφορούν την ενίσχυση στην παραγωγή επιτραπέζιων σταφυλιών, μόνο στις ποσότητες που διατίθενται στο εμπόριο ως επιτραπέζια σταφύλια κατά τη διάρκεια μιας περιόδου εμπορίας, με σκοπό την πρόληψη διαταραχών σε άλλες κοινές οργανώσεις γεωργικών αγορών, και ιδίως σ' εκείνες του οίνου και των μεταποιημένων οπωροκηπευτικών ·

ότι, στην περίπτωση της ενισχύσεως στην προμήθεια λιπασμάτων και φυτοϋγειονομικών προϊόντων από τους παραγωγούς με μειωμένη τιμή, η Ελλάς πρέπει να χορηγήσει την ίδια ενίσχυση, είτε πρόκειται για προϊόντα καταγωγής Ελλάδος είτε για προϊόντα καταγωγής άλλων Κρατών μελών· ότι, προς το σκοπό αυτό, πρέπει να ορισθεί ιδίως ο τρόπος υπολογισμού της ενισχύσεως για τα λιπάσματα καταγωγής άλλων Κρατών μελών· ότι πρέπει, για το λόγο αυτό, να γίνει διάκριση μεταξύ λιπασμάτων βάσεως και συνθέτων λιπασμάτων που περιέχουν αυτά τα λιπάσματα βάσεως στο εσωτερικό του καταλόγου των λιπασμάτων-τύπων που περιλαμβάνονται στο παράρτημα του κανονισμού (ΕΟΚ) αριθ. 37/81 και δικαιούνται της εθνικής ενισχύσεως στην Ελλάδα· ότι η εξομοίωση των λιπασμάτων καταγωγής άλλων Κρατών μελών με ορισμένα λιπάσματα-τύπους καταγωγής Ελλάδος, βάσει της ονομασίας τύπου και της περιεκτικότητας σε λιπαντικά στοιχεία, και η χορήγηση της ίδιας ενισχύσεως φαίνεται ότι αποτελούν την πιο κατάλληλη λύση·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη των σχετικών Επιτροπών Διαχειρίσεως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι διατάξεις του κανονισμού (ΕΟΚ) αριθ. 37/81 που αφορούν την ενίσχυση στην παραγωγή επιτραπέζιων σταφυλιών αναφέρονται στις ποσότητες που διατίθενται στο εμπόριο ως επιτραπέζια σταφύλια κατά τη διάρκεια μιας περιόδου εμπορίας.

Άρθρο 2

Η ενίσχυση που αναφέρεται στο παράρτημα του κανονισμού (ΕΟΚ) αριθ. 37/81 υπό V χορηγείται υπό τις εξής προϋποθέσεις:

1. Για τα λιπάσματα καταγωγής Ελλάδος ή άλλων Κρατών μελών που έχουν την ίδια ονομασία τύπου και περιεκτικότητα σε λιπαντικά στοιχεία ίση ή διαφορετική από εκείνη των λιπασμάτων-τύπων που περιλαμβάνονται στο παράρτημα του κανονισμού (ΕΟΚ) αριθ. 37/81 υπό V σημεία 1 έως 7 και 14, το ποσοστό ενισχύσεως είναι το ίδιο με εκείνο που προβλέπεται για το αντίστοιχο λίπασμα-τύπο.

2. Για τα λιπάσματα καταγωγής Ελλάδος ή άλλων Κρατών μελών τα οποία:

- εχουν, κατά περίπτωση, την ίδια ονομασία τύπου,

- εχουν περιεκτικότητα σε λιπαντικά στοιχεία ίση ή διαφορετική από εκείνη των λιπασμάτων-τύπων που περιλαμβάνονται στο παράρτημα του κανονισμού (ΕΟΚ) αριθ. 37/81 υπό V, σημεία 8 έως 13, και

- περιέχουν τα λιπάσματα-τύπους που αναφέρονται στην παράγραφο 1, χωρίς να είναι εν τούτοις αναγκαίο τα σύνθετα αυτά λιπάσματα να προκύπτουν από ανάμειξη των λιπασμάτων-τύπων που αναφέρονται στην παράγραφο 1,

το ποσοστό ενισχύσεως είναι το ίδιο με το προβλεπόμενο για το αντίστοιχο λίπασμα-τύπο ή για το λίπασμα-τύπο το οποίο ως εκ της συνθέσεώς του είναι πλησιέστερο προς το εν λόγω λίπασμα.

Στην περίπτωση που είναι δυνατόν να γίνει, κατά τον ίδιο ακριβώς τρόπο, προσέγγιση του υπό θεώρηση λιπάσματος με περισσότερα του ενός λιπάσματα-τύπους, το ποσοστό ενισχύσεως για το λίπασμα αυτό ισούται με τον αριθμητικό μέσο όρο των ποσοστών που προβλέπονται στο παράρτημα του κανονισμού (ΕΟΚ) αριθ. 37/81 για τα εν λόγω λιπάσματα-τύπους.

Άρθρο 3

1. Η Ελλάς ανακοινώνει, το ταχύτερο δυνατόν, στην Επιτροπή τα μέτρα τα οποία λαμβάνει για την εφαρμογή των διατάξεων του κανονισμού (ΕΟΚ) αριθ. 37/81.

2. Η Ελλάς ανακοινώνει περιοδικά στην Επιτροπή, και εν πάση περιπτώσει πριν από την ημερομηνία εφαρμογής εκάστης μειώσεως, τις εθνικές διατάξεις τις σχετικές με τη χορήγηση και με το έλεγχο των ενισχύσεων που περιλαμβάνονται στο παράρτημα του κανονισμού (ΕΟΚ) αριθ. 37/81, οι οποίες θα ισχύσουν για την επόμενη γεωργική περίοδο ή περίοδο εν γένει.

3. Η Ελλάς ανακοινώνει στην Επιτροπή, στο τέλος εκάστου έτους της μεταβατικής περιόδου κατά τη διάρκεια της οποίας ισχύουν οι ενισχύσεις αυτές:

- την πρόβλεψη των δαπανών για το τρέχον έτος,

- τις οριστικές δαπάνες για το προηγούμενο έτος, καθώς και

- την πρόβλεψη των δαπανών για το επόμενο έτος.

Άρθρο 4

Ο παρών κανονισμός αρχίζει να ισχύει την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 29 Ιουλίου 1981.

Για την Επιτροπή

Ο Πρόεδρος

Gaston THORN

(1) ΕΕ αριθ. L 3 της 1. 1. 1981, σ. 1.